Увогуле, пажылыя людзі часта завітваюць на бясплатныя экскурсіі. Цікава пахадзіць па гістарычных вуліцах горада і больш маладым мінчанам — ад 30 да 40 гадоў. Таму Павел Дзюсекаў імкнецца арганізаваць экскурсіі такім чынам, каб яны былі цікавымі для ўсіх. Шмат людзей, пражыўшы ўсё жыццё ў горадзе, нічога пра яго не ведаюць. І самае простае, што ім распавядаеш, — дзесьці смешнае, дзесьці сумнае — кранае. Між тым публіку трэба таксама слухаць. Як адзначае малады чалавек, падчас адной і той жа экскурсіі спрабуеш розныя жарты ў розных месцах і глядзіш, спадабалася ці не. У працэсе абкаткі маршрут змяняецца: нешта з’яўляецца, нешта знікае. Плюс пешых экскурсій у тым, што не трэба клапаціцца аб транспарце. Любы жадаючы без папярэдняга запісу і аплаты можа прыйсці, калі ёсць хвіліна. Паслухаў — і далей па сваіх справах. Але важную ролю іграе надвор’е, хаця для Паўла гэта не перашкода: ён прыходзіць у любым выпадку. Калі ў лівень збіраецца чалавек дзесяць і ўсе згодныя ісці, то разам “плаваюць” па маршруце адведзеныя 1,5 гадзіны. Калі прыйдзе напалову менш — разыходзяцца дамоў.